Fredag kort før middag blev en ny aftale om uddannelse præsenteret: Flere uddannelsespladser skal ligge uden for de største byer. Det Radikale Venstre forlod forhandlingerne , fordi de blandt andet mener, at uddannelsesudspillet hastes igennem. Aftalen betyder, at Region Nordjylland får 100 nye og 150-200 udflyttede pladser. For landsdelen betyder det, at uddannelserne bioanalytiker (UCN), socialrådgiver (UCN/AAU) og tandlægeuddannelsen (AAU) kommer til Hjørring. Thisted får en maskinmesteruddannelse, drevet af Martec. Og så får Frederikshavn en ny maritim uddannelse, der ikke er nærmere specificeret. For tandlægeuddannelsen i Hjørring gælder det, at de vil modtage 11 millioner kroner årligt i varigt tilskud. Den præcise fordeling af udflyttede og nyetablerede uddannelsespladser på de forskellige udbud fastsættes i samarbejde med de enkelte professionshøjskoler – og efter dialog med kommuner og regioner. I regeringens udspil blev der blandt andet lagt op til, at universiteterne skal nedlægge ti procent af deres studiepladser i København, Aarhus, Odense og Aalborg eller flytte dem ud af byerne. Det vakte stor debat, og støttepartierne Enhedslisten og SF er i den endelige aftale kommet igennem med ønsket om, at man i stedet laver det om til en målsætning frem mod 2030. Det bliver altså ikke et decideret krav . Derudover er der i aftalen fokus på såkaldte velfærdsuddannelser, som man ønsker spredt i hele landet. Det skal blandt andet ske via et "Nationalt Partnerskab for Velfærdsuddannelser". Det er planen, at pladserne skal være etableret og udflyttet inden 2030.

Opsummering:
Et flertal i Folketinget blev natten til fredag enige om en uddannelsesaftale.